Nóg ‘n kouefront verwagArgieffoto Die Suid-Afrikaanse Weerdiens het gewaarsku dat die land weer koeler temperature teen die naweek te wagte kan wees. Puseletso Mofokeng, senior weervoorspeller, het gesê die suidwestelike dele van die land in die Wes-Kaap en Noord-Kaap kan van Woensdag af ŉ verandering in weerstoestande te wagte wees. Hy sê van Woensdag af is daar ŉ 30% – 60% kans vir verspreide donderbuie in die westelike dele van die Wes-Kaap. Dit kan Donderdag na die res van die Wes-Kaap versprei en ook die westelike deel van die Noord-Kaap insluit. “Ons verwag ŉ 80% tot 100% kans vir reën in die westelike dele van die Wes-Kaap, insluitend Kaapstad en omliggende gebiede.” ŉ Kouefront sal na verwagting van Vrydag af na Gauteng beweeg en koel weerstoestande in die suidelike dele van die provinsie, rondom Vereeniging, veroorsaak. Mofokeng sê temperature in Pretoria en Bronkhorstspruit sal na verwagting steeds middelmatig wees, maar inwoners kan sterk winde te wagte wees. Die grootste deel van die Vrystaat en die Kaap-provinsies kan koue te wagte wees. Reën word ook vir KwaZulu-Natal en die oostelike deel van Mpumalanga en Limpopo voorspel.